ועדת העבודה, הרווחה והבריאות, כנסת 18, פרוטוקול מספר 203, 2010-01-26 13:00

חיים כץ: צהריים טובים, אני מתכבד לפתוח את ישיבת וועדת העבודה, הרווחה והבריאות.

חיים כץ: הדיון הוא על הצעה לסדר היום – דיון מהיר - התנגדות האוצר להעלאת שכר עובדי הניקיון של חבר הכנסת אילן גילאון, עמיר פרץ, עפו אגבאריה ואחמד טיבי.

אילן גילאון: מעולם לא האמנתי שאשתתף בדיון מסוג זה.

אילן גילאון: ישנו הסכם קיבוצי חתום המתייחס לזכויות אוכלוסיה חלשה, וההתנגדות לאותו הסכם מגיעה דווקא מהאחראי לשכר במשרד האוצר.

אילן גילאון: אם ישנם נציגים של משרד האוצר אני אשמח לשמוע את ההתייחסות שלהם לנושא.

חיים כץ: לפני שאעביר את רשות הדיבור לחבר הכנסת עמיר פרץ, ברצוני להתייחס לדברי חבר הכנסת אילן גילאון.

חיים כץ: למשך שנים רבות חרט על דגלו עמיר פרץ את העלאת שכר המינימום.

חיים כץ: לשמחתנו, ההסתדרות חתה הסכמים קיבוציים עם תעשיינים, ומשרד האוצר מתנגד להם.

עמיר פרץ: אדוני יושב הראש וחברי הכנסת, תיאורו של חבר הכנסת אילן גילאון הוא עדין ביותר.

עמיר פרץ: אני חושב שמה שנעשה הוא חוצפה ועזות מצח, ומייתר את כל כללי המשחק בשוק העבודה.

עמיר פרץ: הרי משרד האוצר הוא עצמו מעסיק בעייתי בשוק.

עמיר פרץ: אנו עומדים מול תופעה מדאיגה, שאינה חדשה.

עמיר פרץ: האוצר הוא חברת כוח אדם קטנה אחת מתוך מכלול ארגון חברות השמירה והניקיון שנבחר כחוק, ואם רוצה האוצר לשנות את מנהיגות הארגון – שישלח נציגו.

עמיר פרץ: מדובר באוכלוסיה של קרוב למאתיים אלף איש, שזהו מספר עצום, ובמקום שהאוצר יהיה גורם יוצר עלייה ביכולת ההתפרנסות ואיכות החיים של אותם עובדים, הוא דווקא הופך לבלם העיקרי של התהליך.

עמיר פרץ: ראש הממשלה יצא לאחרונה בקריאות לגירוש עובדים זרים כדי לגרום לעליית שכר, אך קודם לכן יש לטפל במשרד האוצר שמביע התבטאויות הנוגדות את ערכי הדמוקרטיה.

עמיר פרץ: בעיה נוספת היא שהגורם המקצועי הוא למעשה משרד התעשייה, המסחר והתעסוקה, ולא משרד האוצר.

עמיר פרץ: ולמעשה, משרד התעשייה, המסחר והתעסוקה אכן תומך בהסכם הקיבוצי שמרד האוצר מתנגד לו.

חיים כץ: אבל למה השר לא חותם על צו הרחבה אם הוא תומך?

עמיר פרץ: אדוני יושב הראש, אני חושב שאנו יכולים לסייע לשר התעשייה, המסחר והתעסוקה להגיע להסכמות עם האוצר.

עמיר פרץ: עלינו לבקש מהממשלה לפנות לשר בנימין בן אליעזר, ולומר לו שאנו ממליצים לקצוב זמן של שבוע ימים להגעה להסכמה עם משרד האוצר.

עמיר פרץ: אם לא ייעשה כך תוך שבוע ימים, יש לו סמכות בחוק לחתום ללא הסכמה.

עמיר פרץ: עצם היכולת של משרד האוצר להתנגד להסכם היא חרפה.

עמיר פרץ: בנוסף, אם ארגון לשכת המסחר, שהוא קיצוני בהסכמותיו להעלאת שכר ושיפור תנאים, חתם על ההסכם והאוצר מתנגד – זוהי בושה להופיע עם עמדה כזו ואני מקווה שהם יחזרו בהם מהר כלל האפשר.

חיים כץ: לשם הגילוי הנאות, בתחילה סרב האוצר לשלוח נציג לדיון ורק לאחר שנשלח הבוקר מכתב חריף לשר האוצר התרצו באוצר ושלחו את נציגם לדיון.

חיים כץ: יחד עם זאת, מר יוסי כהן, המשנה לממונה על שכר והסכמי עבודה במשרד האוצר, הוא רק הצינור דרכו עוברות ההחלטות, ולא מי שמחליט בעצמו.

חיים כץ: מי שמחליט הוא הפקידים.

עמיר פרץ: מבחינתי, האחראי לעניין הוא שר האוצר ולא מר יוסי כהן או פקידים אחרים.

עמיר פרץ: לא ייתכן שכשתהיה צמיחה שר האוצר ידרוש קרדיט על כך, אך כשאין צמיחה הוא יתנער מאחריות.

חיים כץ: לצערי, שרי אוצר לדורותיהם, למעט בודדים, הם כלי שרת בידי הפקידים.

חיים כץ: שר חדש מחליף שר ישן, ופועל על פי החלטות קודמות של אותם פקידים שלא מתחלפים.

שלי יחימוביץ': ראשית יש להודות למי שביקש את הדיון.

שלי יחימוביץ': אין זאת מקריות שמר יוסי כהן לא הגיע לכאן.

שלי יחימוביץ': הוא יישב בוועדה שניסחה את ההסכם, ופעל ברשלנות וזלזול בתחום בו אנו עסוקים.

שלי יחימוביץ': למטרת המחשה, מר כהן כתב מכתבי התנגדות לשני הסכמים – האחד שעוסק בענף המזון, והשני שעוסק בענף הניקיון.

שלי יחימוביץ': הוא לא טרח לכתוב לכל אחד מהם מסמך נפרד אלא השתמש באותן מלים ובאותו נוסח.

שלי יחימוביץ': דוגמה לזלזול מופיעה בהסכם הנוגע לענף המזון, "עובדי רשתות שיווק ומזון", בו נכתב: "השלכות ההסכם יהיו גידול משמעותי בעלויות המעסיקים בתחום שירותי הניקיון לכלל המשק".

שלי יחימוביץ': זוהי הערה טכנית שמדגימה את הזלזול, ומעלה אפשרות שבמשרד האוצר קיים מכתב התנגדות מוכן מראש לכל תחום שהוא.

שלי יחימוביץ': ככלל, מעולם לא ראיתי חוות דעת שיש בה שילוב כזה של בורות כלכלית ורשעות אנושית.

שלי יחימוביץ': שר האוצר יובל שטייניץ ומר יוסי כהן צריכים להרים את העיניים ולראות מי האדם שמנקה להם את המשרד.

שלי יחימוביץ': מדובר בנשים שמרווחים עשרים שקלים ושבעים אגורות בשעה, וזהו שכר שלא ניתן להתקיים ממנו, והן מוגדרות כעניות על ידי משרד התעשייה, המסחר והתעסוקה.

שלי יחימוביץ': פגשתי את אילן, אחד הבעלים היחידים של חברת ניקיון שמקיים את כל חוקי המגן וחוקי העבודה.

שלי יחימוביץ': ממנו שמעתי על חתימת ההסכם, ואני מברכת על כך.

שלי יחימוביץ': יש הצעת חוק שלי שעברה קריאה ראשונה, שנייה ושלישית ונכנסה לספר החוקים.

שלי יחימוביץ': ההצעה עסקה בהרחבת חובת הדיווח של הממונה על השכר, כך שכשהוא מפרסם נתונים על העובדים המושחתים בשירות הציבורי שמרוויחים משכורות גבוהות, הוא יפרסם גם את המשכורות הנמוכות.

שלי יחימוביץ': יש שכר אחד שהוא לא מוכן לדווח עליו, וזהו שכר עובדי הקבלן, בתירוץ שהם לא עובדים בשירות ציבורי.

שלי יחימוביץ': אבל, כשזה נוגע להעלאת שכר של אותם עובדים, הוא כן מוכן להתערב.

שלי יחימוביץ': מכיוון שמדובר על הסכמות בין מעסיקים לבין הסתדרות עובדים, למשרד האוצר אין זכות להתערב ולהשפיע.

שלי יחימוביץ': כשאיש אוצר עם השכלה בכלכלה כותב שאחת הסכנות היא ש-"יגבר כושר הצריכה של הנשים", מדובר באבסורד, הרי המשק לא יקרוס מתוספת של ארבע שקלים לשעה.

שלי יחימוביץ': עם אותם ארבעה שקלים הן יצרכו יותר, ויניעו את גלגלי המשק, אך הכלכלה לא תקרוס.

שלי יחימוביץ': אני חושבת שהאוצר חצה כל גבול אפשרי ואנו חייבים לקרוא להם לסדר.

שלי יחימוביץ': ההתערבות הזו היא בגדר חוצפה , גסות רוח וטיפשות.

אורלי לוי אבקסיס: לאחרונה אנחנו שמים לב למדיניות חסרת בושה, שהמדינה פשוט רוצה להחזיר את תקופת העבדות לישראל ועוד ללא הסתרה של הכוונה.

אורלי לוי אבקסיס: מצד אחד שר האוצר מכריז שהעובדים הזרים גונבים עבודה לעניי ישראל, ומצד שני כאשר רוצים לעלות לאותם עניים את השכר - משרדו מתנגד.

אורלי לוי אבקסיס: האוצר מנפח שריר נגד האוכלוסייה החלשה ביותר.

אורלי לוי אבקסיס: יש תחושה שגם כששרי האוצר מתחלפים המדיניות לא משתנה, והשר המחליף אף יותר מפחד להביע דעה.

אורלי לוי אבקסיס: גם אני עברתי קורסים של מבוא לכלכלה, ואני לא מבינה איך העלאת שכר לאותם עובדים יכולה לפגוע במשק.

אורלי לוי אבקסיס: מעבר לזה, יש השלכות על אופי המדינה, שכבר ממזמן אינה מדינת רווחה כפי שהייתה בעבר.

אורלי לוי אבקסיס: ככל שתהיה אוכלוסיה יותר חלשה שתזדקק ליותר שירותים, כך יצמח דור חדש וגדול של מסכנות שיעלה הרבה יותר כסף לחברה.

אורלי לוי אבקסיס: אני חושבת שוועדת העבודה, הרווחה והבריאות אינה חותמת גומי, ועובדה שתחת הנהלת יושב הראש חיים כץ אכן הצלחנו להעביר החלטות חשובות – והגיע הזמן להראות זאת גם למשרד האוצר.

חיים כץ: אני רוצה להפנות שאלה לנציגי משרד התעשייה, המסחר והתעסוקה.

חיים כץ: מדוע שר התעשייה, מסחר ותעסוקה לא חותם על צו הרחבה?

חיים כץ: מדוע השר לא לוקח יוזמה ודואג לעובדים?

חיים כץ: השר בנימין בן אליעזר ידע לפרק ממשלות על דברים פחותים מכך.

חיים כץ: אני רואה במשרד

חיים כץ: כם את הגורם הראשי שאשם לאי קבלת ההעלאה במשכורת של אותם עובדים.

חיים כץ: המשרד שלכם צריך להתעורר ולדלג מעל הסמכות של משרד האוצר.

חיים כץ: היכן השר שנלחם על תוכנית וויסקונסין ועל הכנסת אנשים למעגל העבודה?

חיים כץ: מדוע הוא לא חותם?

שלמה יצחקי: משרד התעשייה, המסחר והתעסוקה טרם חתם, השר פרסם כוונה לחתום כפי שהוא מחויב, והוא מחויב לקבל התנגדויות.

חיים כץ: האם הוא הציב יעדים למשרד האוצר כפי שהוא עושה בדרך כלל?

חיים כץ: האם הוא הודיע להם שאם הם לא יחתמו על ההסכם תוך תקופת זמן מסוימת – הוא יחתום בעצמו?

שלמה יצחקי: אתה מבקש ממני תשובות לשאלות שקשה לי לענות עליהן.

שלמה יצחקי: אנו עוסקים בדבר זה באופן מקצועי.

שלמה יצחקי: לא תפקידי לומר לך אם השר נמצא בארץ או לא.

חיים כץ: אני שואל אותך היכן השר מפני שהיום יום השואה הבינלאומי, והרבה חברי כנסת טסו לפולין.

שלי יחימוביץ': כמה זמן ניתן בדרך כלל לשמיעת התנגדויות?

שלמה יצחקי: לגבי הסכם רשתות השיווק, אנחנו כבר אמורים לקבל החלטה בימים הקרובים.

שלמה יצחקי: שמענו התנגדויות של משרד האוצר ושל אנשים אחרים, שהרי כל אדם הוא בעל זכות להשמיע את התנגדותו, ואנו נכריע בהתנגדויות.

שלמה יצחקי: הואיל וזוהי לא סמכותי להחליט בעניין, אני לא יודע מתי בדיוק תתקבל ההחלטה אך אני יודע שזה יקרה בימים הקרובים.

שלמה יצחקי: לגבי הסכם חברות הניקיון, אנו עדיין בשלבי קבלת נתונים על ההסכם, כולל מספר מעסיקים ומספר מועסקים, בהמשך נשמע התנגדויות בעניין ונכריע האם להוציא צו או לא.

שלמה יצחקי: טרם קיבלנו את ההתנגדות של משרד האוצר בעניין.

שלמה יצחקי: קיבלנו מכתב, אך לא נעשה עדיין שימוע בעל פה.

עמיר פרץ: האם אתה, כאיש מקצוע, תמליץ לשר לחתום על הצו?

שלמה יצחקי: אני צריך לבדוק את כל הנתונים הנוגעים להחלטה.

עמיר פרץ: הערכתי היא שהשר יחתום על הצו אם יקבל דיווח על הישיבה היום, למרות עמדת משרד האוצר.

אורלי לוי אבקסיס: מתי המועצה ליחסי עבודה במשרד התעשייה, המסחר והתעסוקה התכנסה לאחרונה?

שלמה יצחקי: המועצה התכנסה לחתימת צו הרחבה לפנסיה חובה בתחילת שנת 2008, ומאז לא התכנסה.

שלמה יצחקי: וועדה מוועדותיה מתכנסת כחמש או ארבע פעמים בשנה.

אורלי לוי אבקסיס: אני מבינה שבחלק מהמקרים נעשה מחקר ופנו לחלק מחברי הוועדה, ומסתבר שהוועדה היא רק "על הנייר", ולא מתנהלת דה - פקטו.

שלמה יצחקי: יש הבדל בין הוועדה האופרטיבית שחייבים להתייעץ איתה, לבין המועצה ליחסי עבודה במשרד.

שלמה יצחקי: הוועדה מתכנסת כחמש פעמים בשנה, ואילו המועצה לא התכנסה משנת 2008.

חיים כץ: אחרי ששמענו את משרד התעשייה, המסחר והתעסוקה, אנו רוצים לקבל סקירה מנציגי משרד האוצר.

חיים כץ: מה עומד מאחורי המניעים האמיתיים שלא לאשר את ההסכמים הללו ולקחת סיכון של ביזוי שר האוצר במקרה שבו שר משרד התעשייה, המסחר והתעסוקה יחתום על צו הרחבה.

חיים כץ: ייווצר שוב מצב בו הליכוד מצטייר כפוגע באוכלוסיות החלשות, וברצוני לדעת מה עומד מאחורי זה.

עופר אוברלנדר: שמי עופר אוברלנדר, אני רפרט מאקרו באגף התקציבים של משרד האוצר.

עופר אוברלנדר: קודם כל, אני רוצה להבהיר שלמשרד האוצר אין התנגדות להסכם הקיבוצי כפי שהוא נחתם.

עופר אוברלנדר: החשש של משרד האוצר עולה מהשלכותיו של הרחבת ההסכם, כלומר שיהיו חברות ניקיון קטנות שייאלצו להיסגר או לפטר עובדים.

שלי יחימוביץ': אני לא מאמינה למשמע אוזניי, הרי הדברים מופרכים מן היסוד.

שלי יחימוביץ': עובדות הניקיון הן כוח אדם נחוץ שלא ייעלם הצורך בהעסקתן.

עמיר פרץ: לא יכול פקיד נציג האוצר לומר שמשרד האוצר בעד הסכם כלשהו, ומציג טיעוני נגד.

עמיר פרץ: עליו לתת עמדה.

חיים כץ: חברי הכנסת, יש לתת למר אוברלנדר להביע את עמדת משרד האוצר.

עופר אוברלנדר: אם חותמים הסכם קיבוצי שמותנה בצו הרחבה, זה אומר משהו על ההסכם.

עמיר פרץ: אסור שייחתם הסכם ללא אפשרות לצו הרחבה, כי המשמעות היא שהחברות החזקות ישלמו למי שהן יכולות ואילו החברות הקטנות יעשקו את העובדים.

עמיר פרץ: מי שלא יוכל לשלם לעובדיו – שיסגור את העסק שלו.

חיים כץ: חבר הכנסת עמיר פרץ, אני מבקש לתת למר אוברלנדר לסיים את דבריו.

עופר אוברלנדר: לגבי תוכן ההסכם, לא התנגדנו לרוב הסעיפים, למשל לסעיפי ימי מחלה, הסדרת חופשה שנתית או הגדלת הפרשות לפנסיה.

חיים כץ: איך מגדילים את ההפרשות לפנסיה אם השכר קבוע?

חיים כץ: תקדים את המועדים בלבד?

עופר אוברלנדר: מדובר בהפרשות עובד - מעביד.

עופר אוברלנדר: בהסכם הקיבוצי שיעור ההפרשות גבוה מאשר בצו הרחבה של פנסיה חובה.

חיים כץ: האופציה היחידה להגדיל הפרשות לפנסיה כשמדובר בשכר קבוע היא הקדמת המועדים.

חיים כץ: כלומר – אין אפשרות אמיתית להגדיל את ההפרשות.

חיים כץ: אתה נמצא בפורום שבו חברי הכנסת מבינים בנושא קצת יותר מחברי כנסת אחרים, ואני מבקש לדייק.

עופר אוברלנדר: כוונתי היא, שההסכם כולל ארבע מאות תנאים שלא התנגדנו לאף אחד מהם.

עופר אוברלנדר: ההתנגדות שלנו הייתה להעלאה דרסטית של השכר בעשרה אחוזים בתוך שנה, בחמישה עשר אחוזים תוך שנה וחצי, ובעשרים אחוזים תוך שנתיים.

עופר אוברלנדר: בהסכמים קודמים שנחתמו, ההעלאה הייתה פחות דרסטית.

עופר אוברלנדר: בהסכם בענף השמירה למשל, היה מדובר על העלאה של שניים וחצי אחוזים, ובענף הסיעוד היה מדובר על ארבעה אחוזים.

עופר אוברלנדר: לשר התעשייה, המסחר והתעסוקה יש וועדה מייעצת, ואחד הגורמים המייעצים בה הוא משרד האוצר.

עופר אוברלנדר: אנחנו הבענו את דעתנו בנוגע להשלכות של ההסכם בנוגע לעלות מעסיק במשק בתחום הניקיון, שנאמדת במיליארד שקלים.

עמיר פרץ: השאלה שמשרד האוצר צריך לשאול היא לא כמה זה יעלה למעסיקים, אלא כמה זה יעלה למשרד האוצר.

עמיר פרץ: אין זה עניין משרד האוצר כמה ההסכם יעלה לבנק שמעסיק עובדות ניקיון שיקבלו תוספת למשכורת הזעומה שלהן.

עמיר פרץ: מהיכן הגעת למיליארד שקלים עלות מעסיק?

עמיר פרץ: אני מבקש שתנתח לי על פי ענפים.

חיים כץ: חבר הכנסת עמיר פרץ, הוא אכן ינתח זאת.

חיים כץ: תן לו להמשיך בדבריו.

עופר אוברלנדר: כפי שאמרתי, נציג משרד האוצר יושב בוועדה מייעצת למשרד התעשייה, המסחר והתעסוקה.

עופר אוברלנדר: העמדה שהובעה בוועדה היא שיש עלייה של עשרים אחוזים בעלויות מעסיק כתוצאה מהעלאה בשכר.

עופר אוברלנדר: העמדה היא שראוי וכדאי להביע אותה מפני שהיא עמדה מקצועית של משרד האוצר.

עמיר פרץ: כשמדובר על עליות שכר של מנכ"לים באלפי שקלים, אין למשרד האוצר אומץ לומר מילה על כך, אבל כשמדובר באנשים מסכנים – פתאום אתם נגד ניהול שוק חופשי?

חיים כץ: אני רוצה לתת את רשות הדיבור לדרור עטרי, יושב ראש איגוד חברות הניקיון.

דרור עטרי: ראשית, אני רוצה לברך את חברי הכנסת שיזמו את הדיון.

דרור עטרי: מדובר בנושא חשוב מאוד ואני לא מבין את עמדת משרד האוצר.

דרור עטרי: התנגדות האוצר, לדעתי כמעסיק, היא פשע חמור.

דרור עטרי: במקום להציב מדיניות שתומכת בשכבות החלשות, נוצר תהליך הפוך.

דרור עטרי: לצערי, במשך שנים, ענף הניקיון קנה בזכות את הדימוי שלו כענף שעושק את עובדיו.

דרור עטרי: מי שנתן לכך יד היא המדינה, שנציגיה יושבים כאן היום, שנתנו לחברות לזכות במחירי הפסד.

דרור עטרי: רק לפני יומיים הייתה כתבה בטלוויזיה על חברת ניקיון במשרדי האוצר שעושקת את עובדיה.

דרור עטרי: אני מנסה להביע את תחושת החוצפה, שאני כמעסיק מוטרד ממנה.

דרור עטרי: הענף ניזוק ממדיניות קשה ביותר, ולשכת המסחר, שאני חבר נשיאות בה, מעולם לא הייתה נגד זכויות עובדים.

דרור עטרי: לפני חמש שנים הקמנו את ענף החברות לניקיון באיגוד לשכות המסחר, מתוך ראייה ברורה שמה שהיה עד אותו זמן לא יכול להימשך.

דרור עטרי: התהליך של חתימת ההסכם הקיבוצי היה צריך להיות מעשי, כזה שיפתור את בעיית הדימוי השלילי, את בעיית נתינת היד הממשלתית למכרזי הפסד וכן את בעיית חוסר העובדים בענף הניקיון.

דרור עטרי: בראייה כוללת, היה נכון לעשות את הצעד ולחתום על ההסכם, ובכך לחזק את השכבות החלשות – את עובדי הניקיון שבזכותם אנחנו מתפרנסים.

חיים כץ: מר עובדיה עמרן, מנכ"ל חברת הניקיון "אבירם בע"מ", ונציג הארגון הכלל ארצי של חברות הניקיון, מוותר על זכות הדיבור שלו ומבקש להעבירה ליועץ המשפטי.

חיים כץ: אנחנו שבים ומצרים על ההתנגדות שלכם לחתימת ההסכם.

שי תקן: שמי עורך דין שי תקן, אני היועץ המשפטי של האגף לאיגוד מקצועי בהסתדרות.

שי תקן: ראשית, אני רוצה לברך את יושב ראש הוועדה ואת חברי הכנסת שיזמו את הדיון בהקדם בו הדברים נקבעו.

שי תקן: התנגדות האוצר היא שערורייה חסרת תקדים, במובן בו מעולם לא הוגשה התנגדות של משרד האוצר להסכם שאינו משליך על תקציב המדינה באופן ישיר, בנימוקים מאקרו-כלכליים שתפקידים להחביא ניסיון התערבות גסה ביחסי עבודה.

שי תקן: עליי לומר שמדובר במהלך שמטרתו לבצע מהפך ביחס לעובדי הניקיון, שהם עובדים חלשים ומוחלשים, בענף שהיה במשך שנים פרוץ.

שי תקן: ההסכם הקיבוצי האחרון בענף הוא משנת 1976, ועד חתימת ההסכם לפני חצי שנה, לא הצליחו לעדכן את השכר.

שי תקן: התנגדות להסכם היא הכרזת מלחמה על השכבות החלשות במשק.

שי תקן: מבחינת משרד התעשייה, המסחר והתעסוקה, התנגדות האוצר הושמע ותישקל אך לא חייבים לפעול על פיה.

שי תקן: העובדה היא ששר האוצר מסתתר מאחורי הפקידים שלו.

שי תקן: לאחר שלא הצלחנו לקבל תשובות מפקידים בכירים, פנינו לשר האוצר באופן אישי כדי להבין האם מדובר בעמדה אישית של שר האוצר, אך לא הצלחנו לקבל תשובה ממנו.

חיים כץ: תודה רבה.

חיים כץ: ועדת העבודה, הרווחה והבריאות מברכת על ההסכם הקיבוצי שנחתם בין הסתדרות העובדים החדשה ואיגוד לשכות המסחר לבין עובדי ענף רשתות השיווק ועובדי ענף הניקיון.

חיים כץ: הוועדה קוראת לשר התעשייה, המסחר והתעסוקה להוציא צווי הרחבה לשני ההסכמים תוך חודש ימים.

חיים כץ: הוועדה מצרה על התייחסות ודברי משרד האוצר.

חיים כץ: הוועדה תתכנס עוד חודש לדיון נוסף במידה ולא ייחתם צו הרחבה.

חיים כץ: תודה רבה, הישיבה נעולה.